Рәмил ҡусты мәктәптә уҡыған сағында уҡ үҙенең сослоғо, тырышлығы менән тиҫтерҙәренән айырылып торҙо. Егет кешегә етмеш төрлө һөнәр ҙә аҙ, тигән боронғолар. Фотоға төшөрөргә, һүрәт эшләргә яратты ул. Гармун һәм ҡурай шөғөлө булды. Үҙҙәренең картуф баҡсаһы артында төҙөлгән спорт майҙансығы егетте физик яҡтан нығындырҙы. Мәк­тәптә ул бик һөҙөмтәле спортсыларҙың береһе һаналды.Физкультура уҡытыусыһы булыу теләге уны Магнитогорскиҙағы педагогия училищеһына алып килә. Уҡыуын тамамларға ике ай ҡалғанда Рәмилде армияға алалар. Егет үҙе хыялланған десант ғәскәрҙәренә эләгә. Литваның Гайжюнай ауылында урынлашҡан хәрби часта таулы ерҙәрҙәге һуғыш алымдарына өйрәтәләр. Улар тиҙҙән Афғанстанға һуғышҡа ебәреләсәктәре хаҡында белмәй әле.